物理同數學（Mathematics）相輔相成。數學係研讀物理必備嘅工具之一，包括幾何、代數、微積分等等喺物理理論度成日會用嚟表達變數（Variable）之間嘅關係－所有重要嘅物理學理論都一定會用數學方程式嚟表達。而且靠住呢啲數學工具，物理學研究者有得由舊嘅理論嗰度推導出一啲新嘅理論。所以有志搞物理學研究嘅人幾乎冚唪唥都會讀一定程度嘅數學，重會嘗試將數學上嘅新知識用落去物理學嗰度。